31980R2735
L 283/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2735/80 НА КОМИСИЯТА
от 27 октомври 1980 година
за изменение на Регламент (ЕИО) № 1391/78 относно определяне на изменени правила за прилагане на режима на премии за непредлагане на пазара на мляко и млечни продукти и за конверсия на млечни стада
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1078/77 на Съвета от 17 май 1977 г. относно въвеждане на режим на премии за непредлагане на пазара на мляко и млечни продукти и за конверсия на млечни стада (1), последно изменен от Регламент (ЕИО) № 1365/80 (2), и по-специално член 7 от него,
като има предвид, че съгласно член 4, параграф 1 от Регламент (ЕИО) № 1391/78 на Комисията (3), последно изменен от Регламент (ЕИО) № 1799/79 (4), беше възможно да се подават молби за премии за непредлагането на пазара на мляко и млечни продукти само до 15 септември 1980 г., въпреки че съгласно Регламент (ЕИО) № 1365/80 режимът на премии за конверсия беше удължен до края на пазарна 1980/81 година за млякото;
като има предвид, че член 12а от Регламент (ЕИО) № 1391/78 даде възможност на бенефициерите на премия за конверсия на стадата да изберат впоследствие режима на премии за непредлагане на пазара; като има предвид, че в този случай положението на заинтересованите субекти е приведено в съответствие с това, което би съществувало, ако те бяха кандидатствали от самото начало за премия за непредлагане на пазара;
като има предвид, че по отношение на бенефициерите на премия за конверсия, които са подали молби от 16 септември 1980 г. включително, следва да се уточни, че тъй като считано от тази дата бе премахнат режимът на премия за непредлагане на пазара, гореспоменатата възможност за избор вече не им се предоставяше, тъй като те вече нямаха възможността да кандидатстват за въпросната премия от самото начало;
като има предвид, че по отношение на бенефициерите на премия за конверсия на стада, които са подали своите молби преди 16 септември 1980 г., запазването на съществуващата възможност за избор би се разглеждало като заобикаляне на премахването на режима на премии за непредлагане на пазара, считано от тази дата; като има предвид, че при тези обстоятелства, би трябвало да се определи, че след изтичането на един преходен период, споменатите бенефициери на премии за конверсия няма да могат повече да се ползват от тази възможност;
като има предвид, че Управителният комитет по млякото и млечните продукти не представи становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Добавя се следният параграф 3 към член 12а от Регламент (ЕИО) № 1391/78:
„3. Въпреки това декларацията, посочена в параграф 1, може да бъде подадена пред компетентния орган не по-късно от 31 декември 1980 г. от бенефициери на премия за конверсия на стада, които са подали молби за спомената премия преди 16 септември 1980 г.“
Член 2
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 октомври 1980 година.